На основу чл. 5. и 32. Закона о локалној самоуправи („Службени гласник РС“, број 129/2007, 83/2014 - др. закон, 101/2016 - др. закон и 47/2018), и члана 40. Статута општине Медвеђа („Службени гласник града Лесковца “, број 9/2019), у циљу реализације мера и активности предвиђених Локалним антикорупцијским планом општине Медвеђа („Службени гласник града Лесковца “, број 21/2018), Скупштина општине Медвеђа, на седници започетој 17. јуна 2019. године, донела је

ОДЛУКУ О КОНТРОЛИ ПРИЈЕМА И РЕАЛИЗАЦИЈЕ ДОНАЦИЈА

ОПШТИНЕ МЕДВЕЂА

Члан 1.

Овом одлуком уређују се начин, поступак и контрола пријема и реализације донација Општине Медвеђа, као наменског бесповратног прихода.

Члан 2.

Донација, у смислу ове одлуке, подразумева донацију, хуманитарну помоћ, поклон и друга бестеретна стицања који представљају наменски бесповратни приход Општине Медвеђа који се остварује на основу писаног уговора између даваоца и примаоца донације.

Давалац донације, у смислу ове одлуке, јесте физичко или правно лице које даје донацију Општини Медвеђа.

Прималац донације, у смислу ове одлуке, јесте општина.

Корисник донације, у смислу ове одлуке, јесте орган, односно организација или установа која врши јавна овлашћења, чији је оснивач Општина Медвеђа, а којој је донација намењена**.**

Члан 3.

Предмет донације могу бити роба, услуге, новац, хартије од вредности, имовинска и друга права.

Донације не могу бити дуван и дуванске прерађевине, алкохолна пића и путнички аутомобили.

Члан 4.

Давалац донације не може бити физичко или правно лице:

1. над којим корисник донације врши контролу или надзор,
2. које представља повезано лице са јавним функционером Општине Медвеђа, у смислу прописа којима се уређује спречавање сукоба интереса при вршењу јавних функција.

Члан 5.

Донација се остварује уговором између даваоца донације и примаоца донације који мора бити сачињен у писаној форми.

Вредност предмета донације мора бити процењива и исказана у уговору о донацији.

Вредност предмета донације обавезно се приказује кроз завршни рачун буџета Општине Медвеђа за годину у којој је донација дата.

Члан 6.

Пре потписивања уговора,лице које жели да учини донацију је дужно да Општинској управи општине Медвеђа достави писани предлог за давање донације, а Општинска управа је дужна да утврди оправданост и исплативост предложене донације.

Члан 7.

Донација је оправдана уколико њена намена, односно начин трошења и коришћења одговарају потребама примаоца и корисника донације.

Члан ~~8~~.

Донација није исплатива уколико су процењени трошкови одржавања и коришћења већи од њене вредности у периоду од три године од дана пријема.

Члан 9.

Начелник Општинске управе општине Медвеђа (у даљем тексту: начелник),у року од три дана од дана достављања писаног предлога за давање донације из члана 6. ове одлуке,решењем образује Комисију за процену оправданости и исплативости предложене донације (у даљем тексту: Комисија).

Комисија има три члана, од којих је један председник.

Председника и чланове Комисије одређује начелник из реда службеника у управи. Најмање један члан Комисије се одређује из реда службеника запослених на пословима буџета и финансија у општинској управи. Најмање један члан Комисије се одређује у зависности од предмета и корисника донације. Трећи члан може бити запослени који обавља административно-техничке послове.

Комисија је дужна да изради и достави Општинском већу општине Медвеђа образложену анализу оправданости и исплативости предложене донације са мишљењем, у року од 15 дана од дана образовања.

Анализа оправданости и исплативости предложене донације из става 4. овог члана садржи процену постојања потребе за предметом предложене донације,као и процену трошкова коришћења и одржавања предмета предложене донације, укључујући ту и евентуалне прикривене трошкове**.**

Члан 10.

Уколико утврди да предложена донација није оправдана или исплатива,односно да је подносилац предлога за давање донације физичко или правно лице из члана 4. ове одлуке, Комисија је дужна да то констатује у анализи оправданости и исплативости предложене донације са мишљењем.

Члан 11.

О предлогу донације одлучује Општинско веће на основу образложене анализе оправданости и исплативости предложене донације са мишљењем Комисије, у року од три дана од дана достављања ове анализе.

Члан 12.

Уколико је донета одлука о прихватању предлога донације, давалац донације и Председник општине Медвеђа потписују уговор о донацији.

Члан 13.

Уговором о донацији регулишу се права, обавезе и одговорности даваоца и примаоца донације.

Уговор о донацији обавезно садржи податке о: уговорним странама, предмету и вредности донације, намени донације, начину и року извршења донације, извештавању даваоца донације о реализацији донације, условима за измену или раскид уговора о донацији, као и одредбе о решавању спорова.

Члан 14.

Донације у виду новца уплаћују се на рачун примаоца донације,са посебно дефинисаном наменом донације.

Члан 15.

Корисник донације је дужан да користи донацију наменски, у складу са уговором о донацији.

Корисник донације је дужан да изради и достави Општинској управи извештај о реализацији донације, у року од 15 дана од дана када је предмет донације искоришћен.

Уколико је предмет донације такав да захтева одржавање и/или набавку додатне робе или услуга за њено коришћење, корисник донације је дужан да изради и достави Општинској управи годишњи извештај о коришћењу донације, најкасније до 31. јануара текуће године за претходну годину.

Члан 16.

Контролу наменског и сврсисходног располагања и трошења донације врши Интерни ревизор Општинске управе општине Медвеђа.

Члан 17.

Општинска управа је дужна да формира Јединствену евиденцију о донацијама Општине Медвеђа.

Начелник одређује лице задужено за вођење и ажурирање Јединствене евиденције из става 1. овог члана.

Члан 18.

Јединствена евиденција из члана 17. став 1. ове одлуке обавезно садржи:

1. уговоре о донацији;
2. образложене анализе о оправданости и исплативости предложених донација;
3. писане предлоге за давање донације који су одбијени;
4. извештаје о реализацији донација.

Јединствена евиденција из члана 17. став 1. ове одлуке објављује се и редовно ажурира на званичној интернет презентацији Општине Медвеђа.

Члан 19.

На основу података из Јединствене евиденције из члана 17. став 1. ове одлуке, Општинска управа је дужна да Скупштини и Општинском већу поднесе годишњи извештај о регистрованим донацијама, најкасније до 31. марта текуће године за претходну годину.

Извештај из става 1. овог члана садржи податке о броју и предмету предложених донација; броју и предмету потписаних уговора о донацијама; њиховој реализацији; броју одбијених предлога за давање донација и разлозима због којих су ови предлози одбијени.

ПРЕЛАЗНЕ И ЗАВРШНЕ ОДРЕДБЕ

Члан 20.

Општинска управа ће формирати Јединствену евиденцију о донацијама у року од три месеца од дана ступања на снагу ове одлуке.

У року из става 1. овог члана,начелник ће одредити лице задужено за вођење и ажурирање Јединствене евиденције о донацијама.

Члан 21.

Ова одлука ступа на снагу осмог дана од дана објављивања у „Службеном гласнику града Лесковца“.

СКУПШТИНА ОПШТИНЕ МЕДВЕЂА

06 Број:06-25/2019/5 од 19. јуна 2019. године

 ПРЕДСЕДНИК СКУПШТИНЕ

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Милан Стевановић, струк.менаџ.